Συνομιλίες Ομπάμα-Κογκρέσου για το "δημοσιονομικό γκρεμό"
ενώ δημοσκόπηση δείχνει ότι οι αμερικανοί επιρρίπτουν περισσότερες ευθύνες στους Ρεπουμπλικανούς του Κογκρέσου για την κρίση
Συνομιλίες της τελευταίας στιγμής με την ηγεσία του Κογκρέσου θα έχει σήμερα ο Πρόεδρος Ομπάμα, καθώς πλησιάζει η προθεσμία μέχρι την οποία θα πρέπει να έχει επιτευχθεί συμφωνία για να αποφευχθεί το ενδεχόμενο του λεγόμενου «δημοσιονομικού γκρεμού». Ο κ. Ομπάμα θα συναντηθεί σήμερα με τους ηγέτες των Δημοκρατικών και των Ρεπουμπλικανών στη Γερουσία, Χάρρυ Ρήντ και Μίτς Μακόννελ, τον Πρόεδρο της Βουλής, Τζον Μπέινερ και την ηγέτη της μειοψηφίας των Δημοκρατικών στη Βουλή των Αντιπροσώπων, Νάνσυ Πελόσι. Εάν δεν επιτευχθεί συμφωνία μέχρι την 1Ιανουαρίου, σχεδόν όλοι οι αμερικανοί θα υποστούν αυξήσεις στις φορολογικές εισφορές τους, ενώ θα εφαρμοστούν αυτόματα σημαντικές περικοπές στις κρατικές δαπάνες. Ορισμένοι οικονομολόγοι φοβούνται ότι αυτό θα οδηγήσει την αμερικανική οικονομία σε νέα ύφεση. Οι ηγέτες των ρεπουμπλικανών στο Κογκρέσο έχουν επίσης ζητήσει από τη Βουλή των Αντιπροσώπων να επιστρέψει στα καθήκοντα της το απόγευμα της Κυριακής. Η Βουλή διέκοψε τις εργασίες της την περασμένη εβδομάδα αφού προηγουμένως είχε αποτύχει να έρθει σε συμφωνία με τον Λευκό Οίκο για την αποφυγή του «δημοσιονομικού γκρεμού». Η Γερουσία ωστόσο συνεχίζει την λειτουργία της. Ο ηγέτης της πλειοψηφίας των δημοκρατικών στη Γερουσία, Χάρυ Ρίντ, επέκρινε δριμύτατα τον Πρόεδρο της Βουλής, Τζον Μπέινερ, την Πέμπτη, κατηγορώντας τον ότι ενεργεί ως δικτάτορας που ανησυχεί περισσότερο για το πώς θα σώσει τη δουλειά του. Ανταποκρινόμενος ο κ. Μπέινερ δήλωσε ότι ο κ. Ρήντ θα πρέπει να μιλάει λιγότερο και να νομοθετεί περισσότερο, ενώ τόνισε ότι οι Δημοκρατικοί της Γερουσίας αρνούνται να εγκρίνουν πακέτο μακροπρόθεσμων μέτρων μείωσης του δημοσιονομικού ελλείμματος, ώστε να ξεφύγει η οικονομία από το χείλος του γκρεμού. Επίσης ο κ. Μπέινερ έχει κατηγορήσει τον Πρόεδρο Ομπάμα για την απροθυμία του να προχωρήσει σε περικοπές δαπανών. Νέα σφυγμομέτρηση της κοινής γνώμης στις ΗΠΑ δείχνει ότι οι αμερικανοί επιρρίπτουν περισσότερες ευθύνες στους Ρεπουμπλικανούς του Κογκρέσου, απ’ ότι στον Πρόεδρο Ομπάμα ή τους Δημοκρατικούς για την κρίση που έχει προκύψει στο θέμα του λεγόμενου «δημοσιονομικού γκρεμού». Δημοσκόπηση που έγινε από το πρακτορείο Ρώυτερ και την εταιρεία Ipsos δείχνει ότι το 27% θεωρεί τους Ρεπουμπλικανούς υπεύθυνους για το αδιέξοδο, το 16% θεωρεί υπεύθυνο τον Πρόεδρο Ομπάμα, ένα 6% θεωρεί υπεύθυνους τους Δημοκρατικούς στο Κογκρέσο, ενώ το 31% επιρρίπτει ευθύνες σε όλους. Πάντως το 67% των ερωτηθέντων δήλωσε ότι η κρίση στο θέμα του «δημοσιονομικού γκρεμού» δεν έχει επηρεάσει τις εορταστικές τους αγορές.